PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/ZK/3/1/018	Bratislava 08. marca 2006

Protimonopolný úrad Slovenskej republiky, odbor koncentrácií v správnom konaní číslo 0115/OK/2005 začatom dňa 20. 12. 2005 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Doprastav, a. s., Drieňová 27 Bratislava, IČO: 31 333 320 a Českomoravský beton,     a. s., Beroun 660, 266 01, IČ: 495 51 272, zastúpenými JUDr. Jozefom Boledovičom, advokátom, Vážska 22, 821 07 Bratislava, vo veci koncentrácie spočívajúcej vo vytvorení spoločného podniku TBG Doprastav, a. s., Košická 52, 821 08  Bratislava 

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcej vo vytvorení spoločného podniku TBG Doprastav, a. s., Košická 52, 821 08  Bratislava, spoločne kontrolovaného podnikateľmi Doprastav, a. s., Drieňová 27, 826 56 Bratislava, IČO: 31 333 320, Českomoravský beton, a. s., Beroun 660, 266 01, IČ: 495 51 272 a TBG Metrostav, s. r. o., Rohanský ostrov, Rohanské nábřeží 68, 186 00 Praha 8, IČ: 639 92 990 na základe Rámcovej zmluvy o založení a získaní spoločnej kontroly uzatvorenej dňa 20. 12. 2005 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 7064/2005 dňa 20. 12. 2005 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikatelia Doprastav, a. s., Drieňová 27,    826 56 Bratislava, IČO: 31 333 320 (ďalej len „Doprastav“) a Českomoravský beton,    a. s., Beroun 660, 266 01, IČ: 495 51 272 (ďalej len „Českomoravský beton“),  prostredníctvom splnomocneného právneho zástupcu JUDr. Jozefa Boledoviča, advokáta, Vážska 22, 821 07 Bratislava (ďalej len „právny zástupca“), oznamujú nadobudnutie spoločnej kontroly nad spoločným podnikom TBG Doprastav, a. s., Košická 52, 821 08  Bratislava (ďalej len „TBG Doprastav“) na základe Rámcovej zmluvy o založení a získaní spoločnej kontroly uzatvorenej medzi podnikateľmi Doprastav, Českomoravský beton a TBG Metrostav, s. r. o., Rohanský ostrov, Rohanské nábřeží 68, 186 00 Praha 8, IČ: 639 92 990 (ďalej len „TBG Metrostav“) dňa 20. 12. 2005 (ďalej len „Rámcová zmluva“).

Na základe tohto oznámenia sa dňa 20. 12. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0115/OK/2005, o čom úrad informoval oznamovateľa koncentrácie listom číslo 0096/PMÚ SR/2006 zo dňa 10. 01. 2006.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.

Právny zástupca doplnil oznámenie koncentrácie listom zaevidovaným úradom pod číslom 0227/2006 dňa 17. 01. 2006 a listom zaevidovaným úradom pod číslom 0502/2006 dňa 01. 02. 2006. 

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol prijatý na účet úradu dňa 21. 12. 2005.

Po preskúmaní predložených podkladov a informácií úrad určil za účastníkov konania podnikateľov Doprastav, TBG Metrostav a Českomoravský beton, ktorí spoločnú priamu kontrolu nad vytvoreným spoločným podnikom TBG Doprastav. Vzhľadom na to, že na základe informácií vyplývajúcich z predložených podkladov úrad zistil, že v predmetnom prípade nejde z nižšie uvedených dôvodov o koncentráciu, úrad nepovažoval v tomto prípade za opodstatnené predloženie všetkých podkladov a informácií ustanovených vyhláškou úradu.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Doprastav je akciovou spoločnosťou zapísanou v obchodnom registri Okresného súdu Bratislava I, oddiel Sa, vložka číslo 581/B. Spoločnosť Doprastav je spoločne kontrolovaná spoločnosťou Metrostav, a. s. a spoločnosťou DOAS, a. s.. Spoločnosť Metrostav, a. s. je kontrolovaná spoločnosťou Doprastav Bohemia, a. s.. 

Spoločnosť Doprastav sa podľa výpisu z obchodného registra zaoberá uskutočňovaním dopravných, inžinierskych, vodohospodárskych, priemyselných, bytových a občianskych stavieb, výrobou stavebných hmôt, polotovarov, betónových, železobetónových dielcov, oceľových a zámočníckych konštrukcií a obchodnou činnosťou. 

Vzhľadom na to, že spoločnosť Doprastav je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Českomoravský beton je akciovou spoločnosťou založenou podľa českého práva, zapísanou v obchodnom registri vedeným Mestským súdom v Prahe, oddiel B, vložka 7924. Spoločnosť Českomoravský beton je 100 %-nou dcérskou spoločnosťou spoločnosti Českomoravský cement, a. s., nástupnická spoločnosť, Beroun, ktorá je 100 %-nou dcérskou spoločnosťou spoločnosti HeidelbergCement Central Europe East Holding B. V. so sídlom v Holandsku.

Spoločnosť Českomoravský beton sa zaoberá najmä sprostredkovaním obchodu a služieb, výrobou stavebných hmôt a stavebných výrobkov, testovaním, meraním a analýzami a činnosťou technických poradcov v oblasti stavebníctva a architektúry a ďalšími činnosťami podľa výpisu z obchodného registra. Na území Slovenskej republiky pôsobí spoločnosť Českomoravský beton prostredníctvom dcérskych spoločností Betonpumpy a doprava SK, a. s. a Kamenivo Slovakia, a. s.. Spoločnosť Betonpumpy a doprava Sk, a. s. sa zaoberá prepravou transportbetónu a spoločnosť Kamenivo Slovakia, a. s. sa zaoberá ťažbou a spracovaním štrkopieskov v lokalite Bytča.  

Z vyššie uvedených skutočností vyplýva, že Českomoravský beton je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť TBG Metrostav je spoločnosťou s ručením obmedzeným založenou podľa českého práva, zapísanou v obchodnom registri vedeným Mestským súdom v Prahe, oddiel C, vložka 39147. TBG Metrostav je spoločne kontrolovaný spoločnosťou Metrostav, a. s., ktorá vlastní 50 %-ný obchodný podiel spoločnosti TBG Metrostav a spoločnosťou Českomoravský beton, ktorá vlastní 50 %-ný obchodný podiel spoločnosti TBG Metrostav.  

Spoločnosť TBG Metrostav sa zaoberá predovšetkým výrobou betónových a maltových zmesí vrátane ukladania betónových zmesí, výrobou cementového tovaru a umelého kameňa, cestnou motorovou dopravou – nákladnou vnútroštátnou, výrobou stavebných hmôt a stavebných výrobkov – betónu a výrobkov z betónu, cementu alebo sadry a vápna a ďalšími činnosťami podľa výpisu z obchodného registra. Na území Slovenskej republiky nevykonáva spoločnosť TBG Metrostav žiadne podnikateľské aktivity prostredníctvom majetkovo alebo personálne prepojených  spoločností.  

Z vyššie uvedených skutočností vyplýva, že TBG Metrostav je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 5 zákona koncentrácia podľa ods. 1 písm. b) zákona je aj vytvorenie spoločného podniku spoločne kontrolovaného dvoma alebo viacerými podnikateľmi, ktorý trvale vykonáva všetky funkcie samostatného ekonomického subjektu.

Z oznámenia koncentrácie vyplýva, že dňa 20. 12. 2005 uzavreli podnikatelia Doprastav, TBG Metrostav a Českomoravský beton Rámcovú zmluvu o vytvorení spoločného podniku TBG Doprastav. Neodeliteľnou súčasťou Rámcovej zmluvy sú aj tri prílohy, ktoré obsahujú návrh zakladateľskej zmluvy a stanov spoločnosti TBG Doprastav a zmluvu o zásadách spolupráce pri spoločnej kontrole v podniku TBG Doprastav (ďalej len „Zmluva o spolupráci“).  Na základe Rámcovej zmluvy založil podnikateľ Doprastav 100 %-nú dcérsku spoločnosť TBG Doprastav, na ktorú previedol všetky hmotné a nehmotné aktíva určené na výrobu a distribúciu transportbetónu. Podnikatelia TBG Metrostav a Českomoravský beton sa v Rámcovej zmluve zaviazali zvýšiť základné imanie spoločnosti TBG Doprastav peňažnými vkladmi na základe rozhodnutia podnikateľa Doprastav o zvýšení základného imania, čím získa podnikateľ Doprastav 40 %-ný podiel na základnom imaní spoločnosti TBG Doprastav, podnikateľ TBG Metrostav získa 20 %-ný podiel na základnom imaní  spoločnosti TBG Doprastav a podnikateľ Českomoravský beton získa 40 %-ný podiel na základnom imaní spoločnosti TBG Doprastav. 

V prvom kroku úrad zisťoval, či ide o spoločný podnik spoločne kontrolovaný dvoma alebo viacerými podnikateľmi. Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe preskúmania Rámcovej zmluvy vrátane všetkých jej príloh úrad zistil, že o strategických záležitostiach spoločného podniku TBG Doprastav bude rozhodovať predstavenstvo spoločnosti väčšinou hlasov prítomných členov, pričom členov predstavenstva volí a odvoláva valné zhromaždenie. Zakladatelia spoločného podniku TBG Doprastav sa v Zmluve o spolupráci, ktorá je prílohou číslo 3 Rámcovej zmluvy, zaväzujú hlasovať na valných zhromaždeniach spoločnosti tak, aby bolo vždy zachované paritné zastúpenie zmluvných strán v štatutárnych a dozorných orgánoch spoločnosti TBG Doprastav. V súlade so Zmluvou o spolupráci budú dvaja členovia predstavenstva spoločného podniku TBG Doprastav navrhovaní zo strany Doprastavu, dvaja zo strany Českomoravského betonu a jeden zo strany TBG Metrostav. Ďalším členom predstavenstva bude výkonný riaditeľ spoločnosti TBG Doprastav. 
	
Na základe vyššie uvedeného úrad dospel k záveru, že žiaden zo zakladateľov nebude sám vykonávať rozhodujúci vplyv na činnosť spoločného podniku TBG Doprastav. Úrad zistil, že vytvorený podnik TBG Doprastav bude spoločne kontrolovaný podnikateľmi Doprastav, TBG Metrostav a Českomoravský beton.
	
V ďalšom kroku sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t.j. či vytvorený spoločný podnik predstavuje plnofunkčný spoločný podnik.

Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí kumulatívne spĺňať nasledujúce kritériá:
1.	musí mať nezávislý a dostatočný prístup k peňažným, surovinovým a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu,
2.	musí vystupovať ako nezávislý účastník trhu oddelene od zakladateľov ako samostatný predávajúci alebo kupujúci,
3.	musí mať samostatnú obchodnú politiku zameranú na dosiahnutie vlastných ekonomických záujmov a cieľov.

Z informácií predložených v oznámení koncentrácie vyplýva, že TBG Doprastav bude spoločný podnik založený na dobu neurčitú, ktorého predmetom činnosti bude výroba a distribúcia transportbetónu. Technické a technologické zariadenia, know-how, zamestnancov a zmluvné vzťahy zabezpečujúce surovinové zdroje pre túto výrobu poskytol spoločnému podniku podnikateľ Doprastav ako nepeňažný vklad pri založení spoločného podniku TBG Doprastav. Financovanie spoločného podniku bude zabezpečované z vlastných zdrojov vytvorených peňažnými vkladmi zakladateľov TBG Metrostav a Českomoravský beton. 

Výrobu a distribúciu transportbetónu zabezpečoval podnikateľ Doprastav pred vytvorením podniku TBG Doprastav vlastnými výrobnými kapacitami prostredníctvom výrobných závodov Senec, Ladce, Vrtižer, Žilina, Žarnovica Zvolen, Tornaľa a Poprad. Čerstvo vyrobený betón je špeciálny tovar, ktorý vzhľadom na jeho charakter nemožno prevážať a dodávať na vzdialenosti väčšie ako 30 km od výrobného závodu. Podnikateľ Doprastav využíval až 85 % z celkového objemu betónu vyrobeného vlastnými výrobnými závodmi pre potreby vlastných stavebných projektov a pre potreby svojich subdodávateľov. Za účelom zefektívnenia výroby a distribúcie transportbetónu sa podnikateľ Doprastav rozhodol založiť podnik TBG Doprastav, na ktorý previedol príslušné výrobné kapacity výrobných závodov Senec, Ladce, Vrtižer, Žilina, Žarnovica Zvolen, Tornaľa a Poprad, know-how, zamestnancov a dodávateľské zmluvy  ako nepeňažný vklad do tohto podniku, pričom z oznámenia koncentrácie vyplýva, že  aj po vytvorení spoločného podniku TBG Doprastav bude približne 85 % z celkového objemu transportbetónu vyrobeného touto spoločnosťou spotrebované podnikateľom Doprastav a jeho subdodávateľmi. 

Z predložených podkladov a informácií úradu v oznámení koncentrácie vyplýva, že spoločný podnik TBG Doprastav preberie len presne vymedzenú činnosť jednej materskej spoločnosti, t. j. výrobu a distribúciu transportbetónu, bez toho, aby sa aktívne zúčastňoval na trhu odbytu a dodávok svojich výrobkov pre nezávislých odberateľov. Na základe oznámenia koncentrácie úrad zistil, že až 85 % z celkového objemu betónu vyrobeného spoločným podnikom TBG Doprastav bude spotrebovaných na stavbách realizovaných podnikateľom Doprastav, a spoločný podnik TBG Doprastav tak bude získavať podstatný objem tržieb od materskej spoločnosti. Podnikateľské zámery spoločného podniku TBG Doprastav sú podľa účastníkov konania viazané na realizáciu stavebnej produkcie v Slovenskej republike a úspešnosť materskej spoločnosti Doprastav pri získavaní stavebných zákaziek, z čoho vyplýva, že predmetný spoločný podnik nebude v dostatočnej miere vykonávať samostatnú obchodnú politiku zameranú na dosiahnutie vlastných ekonomických cieľov. Z uvedeného teda vyplýva, že spoločný podnik TBG Doprastav sa podstatným spôsobom nezapojí do hospodárskej súťaže prebiehajúcej na trhu výroby a distribúcie transportbetónu a nepôjde tak o plnofunkčný spoločný podnik. 

Na základe vyššie uvedených skutočností úrad zistil, že na základe Rámcovej zmluvy sa vytvorí spoločný podnik, ktorý bude spoločne kontrolovaný troma podnikateľmi, ale nebude predstavovať podnik, ktorý trvale vykonáva všetky funkcie samostatného ekonomického subjektu. Z uvedeného dôvodu nedochádza na základe Rámcovej zmluvy ku koncentrácii podľa § 9 ods. 1 písm. b) v spojení s § 9 ods. 5 zákona a úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Jozef Boledovič
advokát 
Vážska 22
821 07 Bratislava